Dani kruha 2012.

U srijedu, 17.10.2012. g., povodom obilježavanja Dana kruha koji se u našoj školi održavaju u četvrtak i petak, 18. i 19. 10., posjetila sam 3.b razred učiteljice Ajke Ružić. Lijepo sam se provela, a trećašići su mi na svoj jedinstven način objasnili važnost kruha.

Njihova učiteljica posvetila je određene nastavne jedinice kruhu (obrađena pjesma i likovni radovi s temom kruha) pa bogati i maštoviti crteži već krase učioničke panoe.

U razgovoru s učenicima doznala sam da za njih kruh znači bogatstvo, da je najvažnija hrana, tj. život. Također su mi dali zajednički recept za kruh:

„Da napravimo kruh potrebni su nam kvasac, voda, sol, brašno. Za početak, stavimo kvasac da se podigne, zatim pomiješamo sve sastojke, oblikujemo kruh u oblik kakav želimo, ostavimo ga još malo da se podigne i na kraju stavimo peći 1 sat.“

Predložili su da kruh oblikujem u srce, krug sa školjkicama, cvijet, oblak ne bi li bio što osobitiji. Objasnili su mi što su zapravo Dani kruha:

„To su dani kad se prisjetimo da smo sretni što imamo kruh, jer ga mnogi nemaju, i da se sjetimo gladnih u Africi. Kruh ne smijemo bacati. Ako ga već moramo baciti, prije toga ga poljubimo i ostavimo u vrećici pored kontejnera.“

 Učenici 3.b razreda Dane kruha obilježavaju i u svojim obiteljima, i to tako da pripreme puno kruha i kolača, a onda svi sjednu za stol, pomole se, zahvale Bogu za plodove zemlje i pripremljeno pojedu.

 Lena Kasap, 7.c